[{"text_idx": "#000002", "text": "Siarter Creu LleoeddNewyddion a DolenniAdnoddau"}, {"text_idx": "#000011", "text": "Roedd cau\u2019r toiledau hyn yn 2017 yn siom fawr i siopwyr a masnachwyr yn y ganolfan siopa leol, ac i bobl oedd yn byw\u2019n agos. Gwaethygodd anghydraddoldeb - gan roi\u2019r bobl sy\u2019n dibynnu ar doiledau cyhoeddus dan anfantais - pobl ag anableddau, cyflyrau\u2019r coluddyn a\u2019r bledren, pobl ddigartref, a phobl hy\u0302n neu gyda phlant ifanc - gall effeithio ar bob un ohonom."}, {"text_idx": "#000012", "text": "Roedd colli\u2019r toiledau\u2019n arwain at ymddygiad gwrthgymdeithasol o amgylch yr adeilad."}, {"text_idx": "#000014", "text": "Mae\u2019r datblygiad yn dal i fynd rhagddo, ac mae disgwyl iddo agor fis Mehefin 2022."}, {"text_idx": "#000015", "text": "Bydd yr Astudiaeth Achos hon yn canolbwyntio ar sut mae\u2019r gymuned leol wedi cael ei chynnwys yn natblygiad y safle."}, {"text_idx": "#000018", "text": "Dechreuodd y prosiect fagu momentwm drwy gyllid a chefnogaeth gan gynllun Cyngor Celfyddydau Cymru Syniadau: Pobl: Lleoedd. Bu i\u2019r cyllid hwn alluogi proses greadigol - annog pobl i ddeall y safle ac ail-ddychmygu ei ddyfodol."}, {"text_idx": "#000019", "text": "Hefyd, galluogodd y cyllid i Maindee Unlimited dechrau gweithio gyda phenseiri KHBT i ddatblygu syniadau dylunio. Roedd eu proses ddylunio\u2019n canolbwyntio ar ddull archeolegol - cloddio stori\u2019r safle a gwerthfawrogi ei gydrannau."}, {"text_idx": "#000020", "text": "Roedd ro\u0302l creadigrwydd yn hanfodol o ran sicrhau bod pobl yn teimlo\u2019n gysylltiedig eto gyda safle oedd wedi bod yn adfeiliedig ers cyfnod hir, ac a oedd wedi\u2019i effeithio gan ganfyddiadau negyddol hirsefydlog o yfed ar y stryd a chymryd cyffuriau. Comisiynwyd arlunwyr i greu digwyddiadau a phrosiectau ar y safle, er mwyn datblygu cysylltiadau positif, atgofion newydd o\u2019r safle ac ehangu\u2019r canfyddiad o beth sy\u2019n bosibl."}, {"text_idx": "#000021", "text": "Un o\u2019r digwyddiadau hyn oedd \u2018Inviting the Neighbours to Paint\u2019 a gafodd ei guradu gan Mr a Mrs Clarke, y perfformwyr. Cafodd y gofod ei droi yn ystafell gelf gymunedol awyr agored am wythnos, a throdd y ffotograffydd Dafydd Williams y toilet yn gamera obscura, a thynnu portreadau o breswylwyr lleol yn yr ardd. Cynhaliwyd ystod o ddigwyddiadau cymunedol yn y Triongl i brofi defnyddiau megis marchnad awyr agored."}, {"text_idx": "#000022", "text": "Mae Maindee Unlimited hefyd wedi cynnal seminar cymunedol \u2018Toilets, Public Space and Social Justice\u2019. Roedd hyn yn gyfle i breswylwyr ac asiantaethau lleol gwrdd a thrafod ag arbenigwyr toiledau cyhoeddus byd-eang ac academyddion megis Clara Greed o Brifysgol Gorllewin Lloegr, Jo-Anne Bichard o Gymdeithas Frenhinol y Celfyddydau a Charles Musselwhite o Brifysgol Abertawe. Roedd hyn yn cynnig lle ar gyfer dysgu a dadlau, ac ystyried gwleidyddiaeth gofod cyhoeddus. Roedd hefyd yn cynnig gwybodaeth ynghylch goblygiadau cymunedau\u2019n gorfod rhedeg cyfleusterau cyhoeddus megis toiledau cyhoeddus."}, {"text_idx": "#000025", "text": "Drwy gydol y cyfnod datblygu, comisiynwyd rheolwr prosiect er mwyn cynnal ymgysylltiad cyhoeddus, gan gynnwys hwyluso digwyddiadau a chamau gweithredu."}, {"text_idx": "#000026", "text": "Cafodd oriel bren, a ddefnyddiwyd fel ffin y safle, ei droi yn wal gelf a hysbysfwrdd cymunedol er mwyn ymgysylltu a\u0302\u2019r gymuned leol. Cynhaliwyd digwyddiad wnaeth droi\u2019r stryd gyferbyn yn stryd chwarae, gan ddilyn egwyddorion Chwarae Allan, a chyda chefnogaeth Chwarae Cymru."}, {"text_idx": "#000027", "text": "Yn ogystal, roedd crynodeb y tendr a\u2019r broses ddethol ar gyfer gweithredwr y caffi yn blaenoriaethu ro\u0302l y caffi o ran cynnwys yn weithredol y gymuned leol - gan gynnwys dyhead i gydweithio ar ddigwyddiadau strydoedd chwarae yn y dyfodol ac ymestyn yr ardd gyhoeddus i\u2019r stryd bob hyn a hyn."}, {"text_idx": "#000028", "text": "Yn y dyfodol, gobeithia Greening Maindee, y grw\u0302p garddio cymunedol gynnwys pobl leol yn y broses o blannu\u2019r ardd, gyda\u2019r nod y bydd preswylwyr lleol yn araf deg yn chwarae rhan fwy yng ngweithrediadau bob dydd y gofod gwyrdd."}, {"text_idx": "#000029", "text": "Bydd y Triongl yn agor yn ystod haf 2022, ar o\u0302l cyfnod datblygu hir iawn."}, {"text_idx": "#000030", "text": "Mae wedi cael ei ddechrau, ei yrru a\u2019i gyd-ddylunio gan aelodau o\u2019r gymuned leol, a chaiff ei reoli gan sefydliad cymunedol. Mae hyn wedi golygu cryn ymdrech gan wirfoddolwyr ac ymddiriedolwyr Maindee Unlimited."}]